**Ryhmämuotoinen sosiaaliohjaus HAPPEE-hankkeessa**

**RATKAISUN PERUSIDEA**

Tarkoituksena on toteuttaa ryhmämuotoista sosiaaliohjausta Etelä-Karjalan hyvinvointialueen vammaispalveluiden asiakkaille. Kohderyhmänä koronan takia palveluvajeeseen joutuneet vammaispalveluiden asiakkaat, lähinnä nuoret aikuiset.

Ryhmämuotoisen sosiaaliohjauksen tavoitteena on edistää asiakkaiden osallisuutta ja tukea heidän vuorovaikutustaitojaan. Ryhmämuotoisen sosiaaliohjauksen avulla asiakas voi vaikuttaa omaan elämäntilanteeseensa ja toimia aktiivisesti omannäköisen elämän saavuttamisessa.

Asiakkaat ohjautuvat ryhmämuotoiseen sosiaaliohjaukseen vammaispalveluiden asiakkuuden kautta. Päätös ryhmämuotoiseen sosiaaliohjaukseen osallistumisesta tehdään yhdessä asiakkaan kanssa. Sosiaaliohjauksesta päätöksen tekee sosiaalityöntekijä. Ryhmätoiminnan lisäksi asiakas saa tarvittaessa yksilöllistä sosiaaliohjausta.

Sos.huoltolaki 1301/2014

Tämän lain tarkoituksena on:

1) edistää ja ylläpitää hyvinvointia sekä sosiaalista turvallisuutta;

2) vähentää eriarvoisuutta ja edistää osallisuutta;

3) turvata yhdenvertaisin perustein tarpeenmukaiset, riittävät ja laadukkaat sosiaalipalvelut sekä muut hyvinvointia edistävät toimenpiteet;

4) edistää asiakaskeskeisyyttä sekä asiakkaan oikeutta hyvään palveluun ja kohteluun sosiaalihuollossa;

5) parantaa yhteistyötä hyvinvointialueen sosiaali- ja terveydenhuollon ja kunnan eri toimialojen sekä muiden toimijoiden välillä 1–4 kohdassa tarkoitettujen tavoitteiden toteuttamiseksi.

16 § Sosiaaliohjaus

Sosiaaliohjauksella tarkoitetaan yksilöiden, perheiden ja yhteisöjen neuvontaa, ohjausta ja tukea palvelujen käytössä sekä yhteistyötä eri tukimuotojen yhteensovittamisessa. Tavoitteena on yksilöiden ja perheiden hyvinvoinnin ja osallisuuden edistäminen vahvistamalla elämänhallintaa ja toimintakykyä

**TOIMINTAYMPÄRISTÖ**

Ryhmämuotoisessa sosiaaliohjauksessa toiminnan toteuttajina toimii vammaispalveluiden sosiaalityön hanketyössä toimivat sosiaaliohjaajat. Ryhmämuotoisessa sosiaaliohjauksessa käytetään yhteistyökumppaneiden verkostoa, joita ovat oman organisaation eri toimialojen ammattilaiset, yksityiset palvelujen tuottajat sekä kolmas sektori.

Ajatus tarpeesta ryhmämuotoiselle sosiaaliohjaukselle syntyi yksilöasiakastyön ohessa. Vammaispalveluiden asiakkaiden joukossa on paljon asiakkaita, jotka ovat yksinäisiä ja heidän sosiaaliset verkostonsa ovat kaventuneet koronan takia. Usein kynnys ulkopuoliseen toimintaan lähtemisestä on korkea. Ryhmämuotoisessa toiminnassa on mahdollisuus osallistua matalan kynnyksen periaatteella, sen avulla voidaan vahvistaa asiakkaan toimintakykyä ja ohjata mielekkäiden vapaa-ajan toimintojen pariin. Lisäksi ryhmämuotoisesti voidaan tutustua erilaisiin päiväaikaisen toiminnan paikkoihin ja viranomaistahoihin. Ryhmien toimintaa voidaan teemoittaa asiakkaiden tarpeiden ja kiinnostuksen kohteiden mukaan.

**RYHMÄN TOIMINTA**

HAPPEE- hanke toteutti syksyllä 2022 Imatralla Löydä oma tarinasi eli LOT-ryhmän. Löydä oma tarinasi on MIELI Ry:n rekisteröimä ryhmätoimintamalli, ja ryhmässä noudatettiin tätä mallia. Ryhmässä käytiin oman elämäntarinan kautta läpi merkityksellisten tapahtumien, ajanjaksojen ja ihmissuhteiden jäsentämistä ja niiden merkitystä ryhmään osallistujille.  Tarkoitus oli jakaa kokemuksia, ajatuksia ja tunteita samantyyppisessä elämäntilanteessa olevien kanssa.  Ryhmän tavoitteena oli myös itsetuntemuksen ja itseluottamuksen lisääminen. LOT-ryhmä toimi suljettuna ryhmänä.

Lappeenrannassa keväällä 2023 ja 2024 toteutettiin vapaa-ajan ryhmä, jossa tutustuttiin ryhmämuotoisesti erilaisiin kulttuuri- ja liikuntatoimintoihin. Vapaa-ajan ryhmä oli avoin ryhmä ja ryhmä koko vaihteli tapaamiskertojen välillä. Samanlainen vapaa-ajan ryhmä kokoontui myös syksyllä 2023 Imatralla. Ryhmien toiminta oli sosiaalisen aspektin lisäksi terveyttä ja hyvinvointia edistävää.

Ryhmässä tapahtuvan sosiaaliohjauksen avulla asiakkaalla on mahdollisuus voimaantua sekä vahvistaa asiakkaan uskoa omaan toimintakykyyn ja asioiden hoitamiseen. Ryhmämuotoisessa sosiaaliohjauksessa keskeistä on tasavertaisuus, epävirallisuus ja lähestyttävyys.

**Tavoitteet**

Ryhmämuotoisen sosiaaliohjauksen yhtenä tarkoituksena on yksinäisyyden kokemuksen vähentäminen. Yksinäisyys näkyy haasteena monen asiakkaan kohdalla. Turun yliopiston teettämän tutkimuksen mukaan viime vuosina yksinäisyys paikantuu opiskelijoihin, työttömiin sekä yksinasuviin. Tutkimuksen tulokset osoittavat, että viime vuosien kehitys on entisestään nostanut ilmiön laajuutta. Yksinäisyyttä voidaan pitää tupakoinnin ja ylipainon kaltaisena haittana, joka pitkäkestoisena vähentää ihmisen terveyttä ja hyvinvointia.

Ryhmämuotoisen sosiaaliohjauksen avulla pystytään vähentämään yksinäisyyden kokemusta ja lisäämään asiakkaan osallisuutta ja kuuluvuuden tunnetta. Ryhmämuotoisen sosiaaliohjauksen tarkoituksena on saada asiakkaille kokemuksia sekä toimia vertaistuellisena toimintana. Ohjaus on asiakaslähtöistä.

**Asiakasosallisuus**

Asiakas on aktiivinen toimija ryhmän toiminnan suunnittelussa, ja toteuttamisessa. Keskeistä ryhmän toiminnassa on tasavertaisuus ja osallisuus, jokainen ryhmän jäsen pääsee vaikuttamaan ryhmän toimintaan ja tulee kuulluksi.

**Vuorovaikutus**

Ryhmässä ohjaajan rooli on olla kumppaniasiantuntija, ts. toimia ohjaajana, ammattilaisena sekä yhdessä asiakkaan kanssa oppivana ryhmän jäsenenä. Ryhmässä asiakkaan aktiivinen kuuntelu ja huomionottaminen lisää asiakkaan osallisuuden ja toimijuuden tunnetta. Vuorovaikutustilanteissa asiakas oppii toisilta ja samalla itsestään. Ryhmässä huomioidaan jokaisen asiakkaan subjektiiviset tarpeet ja opetellaan toimimaan ryhmässä huomioiden myös toisten tarpeet.

**Haasteet**

Haasteina ryhmämuotoisessa sosiaaliohjauksessa ovat mm. mielenterveys- ja päihdeongelmat, vuorokausirytmin puuttuminen, taloudelliset haasteet sekä erilaiset toimintakyvyn haasteet. Näihin haasteisiin pyritään vastaamaan yksilöllisellä sosiaaliohjauksella sekä eri palveluihin ohjaamisella.

Ryhmän onnistumisen kannalta etukäteissuunnittelulla on suuri merkitys. Selkeä runko antaa asiakkaalle mahdollisuuden valmistautua toimintaan. Toiminnassa joustavuus on merkityksellistä. Selkeä runko takaa toiminnan, joustavuus mahdollistaa toiminnan vaihtelevuuden ja mahdollistaa sen, että asiakkaat voivat itse vaikuttaa toimintaan. Ohjaajan tarkoituksena on ohjata ja tukea asiakkaiden keskittyessä toimintaan. Parhaimmillaan ryhmä itseohjautuu ja asiakkaiden toimijuus lisääntyy.